ก.ล.ต. ไฟเขียวปรับเกณฑ์ “DRx” อนุโลมซื้อขายไม่เต็มหน่วย 
ก.ล.ต. ไฟเขียวปรับปรุงเกณฑ์สำหรับ “ตราสารแสดงสิทธิหลักทรัพย์ต่างประเทศ” DRx ไม่ต้องซื้อขายเป็นจำนวนเต็มของหน่วย รองรับการซื้อขาย DR ที่หลักทรัพย์อ้างอิงอยู่ใน time zone ทั้งในภูมิภาคเอเชียและอเมริกา 
ก.ล.ต. ไฟเขียวปรับปรุงเกณฑ์สำหรับ “ตราสารแสดงสิทธิหลักทรัพย์ต่างประเทศ” DRx ไม่ต้องซื้อขายเป็นจำนวนเต็มของหน่วย รองรับการซื้อขาย DR ที่หลักทรัพย์อ้างอิงอยู่ใน time zone ทั้งในภูมิภาคเอเชียและอเมริกา 
4 ก.พ. 2565

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การประชุมคณะกรรมการ ก.ล.ต. ครั้งที่ 2/2565 เมื่อวันที่ 3 กุมภาพันธ์ 2565 มีมติเห็นชอบร่างข้อบังคับและประกาศของตลาดหลักทรัพย์แห่งประเทศไทย เกี่ยวกับการปรับปรุงเกณฑ์สำหรับตราสารแสดงสิทธิในหลักทรัพย์ต่างประเทศที่ไม่ต้องซื้อขายเป็นจำนวนเต็มของหน่วย (Fractional DR  DRx) หรือการส่งคำสั่งซื้อขาย DR แบบมีจุดทศนิยม โดยไม่จำเป็นต้องซื้อเต็มหน่วยของ DR
โดยไม่ได้หมายถึงการกำหนดอัตราส่วนของ DR ต่อหลักทรัพย์อ้างอิง และไม่จำเป็นต้องเท่ากับ 1:1 ซึ่งตราสารแสดงสิทธิในหลักทรัพย์ต่างประเทศ (DR) เป็นผลิตภัณฑ์ทางการเงินที่เชื่อมโยงกับผลิตภัณฑ์ทางการเงินในต่างประเทศ (cross-border product)
ขณะเดียวกัน ตลาดหลักทรัพย์ฯ ได้พัฒนาระบบการซื้อขายใหม่ เพื่อให้รองรับการซื้อขาย DR ที่มีหลักทรัพย์อ้างอิงอยู่ใน time zone ทั้งในภูมิภาคเอเชียและอเมริกา รวมทั้งยังรองรับการส่งคำสั่งซื้อขายที่ไม่ต้องเป็นจำนวนเต็มของหน่วย DR หรือเป็นจำนวนเงินได้ ซึ่งจะช่วยอำนวยความสะดวกให้ผู้ลงทุนทั่วไปสามารถกระจายการลงทุนในต่างประเทศด้วยเงินลงทุนจำนวนไม่มากหรือเป็นหน่วยย่อยได้ ตลอดจนมีกลไกควบคุมความผันผวนของราคาซื้อขาย DRx เพื่อให้ตลาดยังคงไว้ซึ่งความเป็นระเบียบเรียบร้อยของการซื้อขาย